PM-International

Omtale av TV2

I 2017 forsøkte TV 2-programmet Helsekontrollen å få til et intervju med PM-International. De ble invitert til hovedkontoret i Luxembourg, men ble forespeilet en avtale der selskapet blant annet skulle kunne kreve 250.000 euro i bot fra TV 2 for å bryte hvert punkt i avtalen, herunder å stille spørsmål som ikke var fremsatt på forhånd. TV2 nektet å gjennomføre intervjuet under slike betingelser, og fikk uavhengige eksperter til å analysere produktserien FitLine. Det ble da avdekket at halvparten av pulveret var sukker, og ekspertene mente at selve kosttilskuddet ikke hadde noen helsemessig effekt i seg selv, men at vektnedgang og andre positive effekter skyldtes at personene som settes på dietten samtidig instrueres til et generelt lavere kaloriinntak. I programmet ble professor i ernæringsvitenskap Bjørn Skålhegg intervjuet; han stilte seg svært kritisk til selskapets påstander og mente dette var «et salgsopplegg for å tjene seg rike på andres uvitenhet». Programmet adresserte også norske toppselgeres bruk av konkrete helsepåstander i sin markedsføring til tross for at PM-International hevdet å ha et forbud mot dette. Selskapet nektet også enhver befatning med konseptet cellRESET. Direktesalgsforbundet gikk etter programmet ut med skarp kritikk av TV2s bruk av begrepet pyramidesalg. PM-International klaget også denne begrepsbruken inn for Pressens Faglige Utvalg, men fikk ikke gehør.
Senere annonserte PM-International at de ville gå til søksmål mot TV 2 for omtalen i Helsekontrollen. Etter å ha fått avslag i Oslo byfogdembete på begjæringen om midlertidig forføyning i form av at TV 2 måtte trekke omtalen av selskapet, annonserte PM-International at de ville saksøke TV 2 for 50 millioner kroner. Til tross for de svært rigide rammene PM-International hadde satt for å stille opp i intervju hevdet selskapet at deres åpenhet og vilje til å dele fakta var blitt grovt misbrukt av TV 2. Avslaget på midlertidig forføyning ble også anket til Borgarting, men igjen tapte PM-International i retten. Selskapet anket videre til høyesterett, men ankeutvalget avviste saken. PM-International varslet da at de ville ta forføyningssaken til menneskerettighetsdomstolen i Strasbourg.

Historikk

PM-International ble grunnlagt i 1993 av Rolf Sorg i Limburgerhof, Tyskland. Selskapet har nå tilhold i Luxembourg, med hovedkontor i Schengen, Luxembourg siden 2015. I 1993, samme år som selskapet ble grunnlagt, åpnet selskapet sitt første datterselskap i Polen. 
I 1994 etablerte PM-International sitt holdingselskap i Luxembourg. I 1995 lanserte selskapet en produktlinje med kosttilskuddsprodukter med navnet FitLine. Selskapet het tidligere PM Cosmetics GmbH.
I 2000 lanserte PM-International et team som har til oppgave å gi råd om produktblandinger.  I 2003 åpnet selskapet sitt europeiske logistikksenter i Speyer (Rheinland-Pfalz, Tyskland). I 2005 ble selskapsstrukturen endret fra «GmbH» til unoterte «AG».
I 2015 åpnet PM-International sitt hovedkontor for Asia og Stillehavsområdet i Singapore. Samme år innviet selskapet sitt internasjonale hovedkontor i Schengen, Luxembourg.  I 2016 ble Rolf Sorg, PM-Internationals grunnlegger og CEO, medlem av lederutvalget i det internasjonale direktesalgsforbundet, WFDSA.
I 2016 undertegnet PM-International AG en strategisk samarbeidsavtale med Luxembourg Institute of Science and Technology (LIST), en forsknings- og teknologiorganisasjon som utvikler avansert teknologi og leverer nyskapende produkter til industrien og samfunnet.
I dag jobber det mer enn 500 mennesker verden over i PM-International. I 2016 hadde selskapet en omsetning på USD 460 millioner.  Per april 2017 har selskapet virksomhet og distribusjon av produkter i 35 land.  PM-International er medlem av det internasjonale direktesalgsforbundet, WFDSA.